O‘zbekiston Respublikasi Fanlar akademiyasi faoliyatini yanada takomillashtirish chora-tadbirlari to‘g‘risida

O‘zbekiston Respublikasi Fanlar akademiyasi boshqaruv apparati tuzilmasini yanada optimallashtirish va zamonaviy talablarga muvofiq uning faoliyati samaradorligini oshirish, ilmiy va kadrlar salohiyatidan oqilona foydalanish, ilm-fan, ta’lim va ishlab chiqarishning integratsiyasini kuchaytirishni ta’minlash maqsadida Vazirlar Mahkamasi qaror qiladi: 
 1. O‘zbekiston Respublikasi Fanlar akademiyasining O‘zbekiston Respublikasi Fanlar akademiyasi boshqaruv apparatining yangilangan tuzilmasini ilovaga muvofiq tasdiqlash to‘g‘risida taklifi qabul qilinsin. 
 2. O‘zbekiston Respublikasi Fanlar akademiyasi:
 O‘zbekiston Respublikasi Moliya vazirligi bilan birgalikda O‘zbekiston Respublikasi Fanlar akademiyasining shtatlar jadvaliga va xarajatlar smetasiga ushbu qarordan kelib chiquvchi tegishli o‘zgartirishlar kiritsin; 
 manfaatdor vazirliklar va idoralar bilan birgalikda bir oy muddatda O‘zbekiston Respublikasi Vazirlar Mahkamasiga qonun hujjatlariga ushbu qarordan kelib chiquvchi tegishli o‘zgartirish va qo‘shimchalar to‘g‘risida takliflar kiritsin.
 3. Belgilansinki, 2016-yil 1-iyuldan boshlab O‘zbekiston Respublikasi Fanlar akademiyasiga idoraviy mansub muassasalarning xarajatlar smetasi va shtatlar jadvallari Moliya vazirligi tomonidan ro‘yxatdan o‘tkaziladi, muassasalar xarajatlari O‘zbekiston Respublikasi Moliya vazirligining G‘aznachiligi orqali to‘lanadi. 
 4. O‘zbekiston Respublikasi Fanlar akademiyasi prezidentiga, zaruriyat bo‘lganda, O‘zbekiston Respublikasi Fanlar akademiyasining tuzilmasiga xodimlarning tasdiqlangan cheklangan umumiy soni doirasida o‘zgartirishlar kiritish huquqi berilsin. 
 5. Vazirlar Mahkamasining “O‘zbekiston Respublikasi Fanlar akademiyasi faoliyatini erkinlashtirish va samarali rivojlanishini ta’minlash to‘g‘risida” 2000-yil 9-iyundagi 223-son qarorida: 
 1-banddagi “va tuzilmasi 1 va 2-ilovalarga” so‘zlari “ilovaga” so‘zi bilan almashtirilsin;
 1-ilovadagi “1-ilova” so‘zlari “ilova” so‘zi bilan almashtirilsin;
 2-ilova o‘z kuchini yo‘qotgan deb hisoblansin. 
 6. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin.